Príloha č. 9

**Celoštátny plán výchovy a vzdelávania k ľudským právam**

*Návrh metodológie tvorby podľa Základnej štúdie z roku 2006*

*(v kontexte Stratégie)*

Podľa smernice Úradu vysokej komisárky OSN pre ľudské práva, ktorá má slúžiť ako súbor odporúčaní pre štáty v procese tvorby akčných plánov výchovy a vzdelávania k ľudským právam[[1]](#footnote-1), sú pre celoštátneakčné plány východiskové tieto **požiadavky** **na** **ciele a obsah**:

1. zaručiť prostredníctvom vzdelávacích aktivít ochranu a rešpekt voči ľudským právam pre každého občana a občianku spoločnosti;
2. hlásať myšlienku nezávislosti, neoddeliteľnosti a všeobecnej platnosti ľudských práv, vrátane občianskych, kultúrnych, ekonomických a sociálnych práv, ako aj práva na rozvoj;
3. zaoberať sa problematikou práv žien a rodovej rovnosti vo všetkých aspektoch celoštátneho plánu;
4. vidieť dôležitosť výchovy a vzdelávania k ľudským právam ako nástroj na dosiahnutie demokracie, udržateľného rastu, právneho štátu, vonkajších životných podmienok a mieru;
5. vnímať dôležitosť výchovy a vzdelávania k ľudským právam ako nástroj na prevenciu porušovania ľudských práv;
6. podporiť tvorbu analýz o trvalých a aktuálnych problémoch týkajúcich sa problematiky ľudských práv, ktoré vyústia do riešení v súlade s ľudskoprávnymi štandardmi;
7. podporovať znalosti a zručnosti týkajúce sa využívania globálnych, regionálnych, štátnych a miestnych nástrojov a mechanizmov ochrany ľudských práv;
8. podporiť združenia a jednotlivcov, aby si identifikovali vlastné potreby v rámci ochrany ľudských práv a zaručiť im ich presadenie;
9. pripraviť pedagogické materiály, ktoré budú obsahovať informácie, kritické analýzy a návody na získavanie zručností pri presadzovaní ľudských práv;
10. iniciovať preskúmavanie a koncipovanie učebných materiálov za účelom dosiahnuť uspokojivý stav v oblasti výchovy a vzdelávania k ľudským právam;
11. vo vzdelávacom procese podporiť uvoľnenie atmosféry od strachu a nedostupnosti k vzdelávaniu, čím sa zvýši účasť na vzdelávacom procese a podporí sa popularita problematiky ľudských práv a celkový rozvoj osobnosti.[[2]](#footnote-2)

Pri tvorbe celoštátneho plánu by mali byť kľúčové tieto **zásady**:

* Proces aj výsledok tvorby celoštátneho plánu sú rovnako dôležité.
* V procese tvorby je kľúčová otvorenosť, transparentnosť a konzultácie so všetkými dotknutými aktérmi a aktérkami, vrátane občianskej spoločnosti. Je žiaduce, aby aktérky a aktéri, ktoré a ktorí budú celoštátny plán vytvárať a/alebo realizovať, spolu komunikovali s využitím rôznych stupňov formality.
* Proces tvorby celoštátneho plánu by mal byť verejný.
* Celoštátny plán by mal obsahovať záväzok rešpektovať medzinárodné a vnútroštátne štandardy ochrany ľudských práv a mal by stanoviť, akým spôsobom sa tieto práva budú implementovať. Ideovým a koncepčným východiskom by mal byť dôraz na preventívne a proaktívne zložky ľudskoprávnej ochrany a na zodpovednosť zainteresovaných aktérov a aktérok aktívne a systematicky pôsobiť v rámci tejto prevencie.
* Celoštátny plán by mal byť komplexný a koncepčný a mal by odrážať vzájomnú prepojenosť ľudských práv a ich neodňateľnosť, nescudziteľnosť, nepremlčateľnosť a nezrušiteľnosť. Prierezovo by mal byť postavený na rešpektovaní ľudskej dôstojnosti a rovnosti.
* Plán by mal mať neustále na zreteli mechanizmy efektívneho monitoringu a priebežnej evalvácie jeho implementácie a mal by byť otvorený zmenám vychádzajúcim z aktuálnych potrieb.
* Celoštátny plán by mal tvoriť základ pre kontinuálny proces výchovy a vzdelávania k ľudským právam.

**Obsahom** celoštátneho plánu by mali byť nasledovné zložky:

* Stanovenie východísk a cieľov celoštátneho plánu (vyplývajúcich z medzinárodných, európskych a vnútroštátnych ľudskoprávnych štandardov a zo zistení dostupných výskumov a analýz, vrátane tejto základnej štúdie);
* Stanovenie stratégií, ktoré budú mať dosah na formálny (na všetkých úrovniach) aj neformálny vzdelávací sektor (vrátane mimovládnych organizácií), špecifické cieľové skupiny (napríklad polícia, súdy, väzenstvo), znevýhodnené skupiny a širokú verejnosť. Pri stratégiách by okrem všeobecnej stratégie mal byť kľúčovým obsahový aj procesný prienik do všetkých sfér výchovy a vzdelávania k ľudským právam;
* Programy vychádzajúce zo stanovených stratégií pretransformované do špeciálnych aktivít a krátkodobých, strednodobých a dlhodobých opatrení. Tieto opatrenia sa musia realizovať na celoštátnej, miestnych, lokálnych a komunitných úrovniach a ich tvorba a realizácia musia byť postavené na princípoch demokracie, participácie a inkluzivity;
* Stratégie a opatrenia by mali stavať na už existujúcich a dobre fungujúcich programoch a príkladoch dobrej praxe. Celoštátny plán v oblasti výchovy a vzdelávania by mal byť nielen prierezový, ale aj komplementárny k už existujúcim celoštátnym plánom;
* Odhad výsledkov a kritériá pre monitoring a vyhodnocovanie;
* Odhad finančných nákladov a iných potrebných zdrojov na úspešnú realizáciu celoštátneho plánu;
* Odhad legislatívnych zmien, ktoré budú žiaduce na efektívnu implementáciu celoštátneho plánu. V rámci celoštátneho plánu by sa malo presadzovanie a dodržiavanie týchto zmien priebežne a pravidelne monitorovať;
* Ďalšie možnosti pre výchovu a vzdelávanie k ľudským právam;
* Úlohy celoštátnej komisie v procese implementácie celoštátneho plánu; námety pre širokú a odbornú verejnosť, ako sa s komisiou kontaktovať, ako s ňou spolupracovať, prípadne ako sa stať jej členkou alebo členom;
* Informácie o možnostiach, ako sa kontaktovať s inštitúciami zodpovednými za výchovu a vzdelávanie k ľudským právam. [[3]](#footnote-3)

Berúc do úvahy výsledky uskutočnenej Základnej štúdie, počas procesu tvorby Celoštátnej stratégie ochrany a podpory ľudských práv a následne v rámci jej implementácie bude nevyhnutné vykonať tieto kroky:

1. Dozbierať a doanalyzovať stav výchovy a vzdelávania k ľudským právam – najmä z pohľadu existujúcich a dobre fungujúcich programov v jednotlivých sektoroch, na ktorých sa dá stavať a ktoré sa prípadne dajú implementovať aj v ďalších sektoroch/rezortoch. Na účely splnenia tejto úlohy bude možno nevyhnutné prehodnotiť metodológiu použitú v Základnej štúdii z roku 2006 a snažiť sa nájsť alternatívne spôsoby, akými možno prekonať slabú návratnosť v prípade používania dotazníkových metód (napríklad interview s expertkami a expertmi, využívanie zákona o slobodnom prístupe k informáciám v prípade verejných inštitúcií apod.)
2. Realizovať ďalšie výskumy, resp. zhromaždiť existujúce výskumné dáta o aspektoch súvisiacich s výchovou a vzdelávaním k ľudským právam (napr. o znevýhodnených skupinách, príčinách a prejavoch ich znevýhodnení a o ich potrebách; o existujúcich politikách a programoch vo vzťahu k rovnosti príležitostí; o výchove a vzdelávaní k ľudským právam prostredníctvom médií, o znázorňovaní ľudských práv a ich dodržiavania/porušovania v médiách, o stereotypných obrazoch prezentovaných médiami, ktoré prispievajú k porušovaniu ľudských práv, resp. o účinných mediálnych stratégiách, ktoré môžu byť efektívne vo vzťahu k presadzovaniu dodržiavania ľudských práv; o príkladoch dobrej praxe; o sociálnych, ekonomických a kultúrnych faktoroch, ktoré majú vplyv na porušovanie/lepšie presadzovanie ľudských práv atď.). Aj tu bude potrebné používať celú škálu výskumných metód (vrátane kvalitatívnych).
3. Preskúmať legislatívne a inštitucionálne mechanizmy, ktoré vo verejných inštitúciách zakotvujú povinnosť a zodpovednosti vo vzťahu k výchove a vzdelávaniu k ľudským právam – či už smerom dovnútra týchto inštitúcií alebo smerom navonok. Je mimoriadne dôležité, aby vo verejných inštitúciách existovali jasne a presne formulované záväzky smerujúce k výchove a vzdelávaniu k ľudským právam, ktoré sú podporené adekvátnymi inštitucionálnymi, organizačnými, finančnými a inými mechanizmami, ktoré sú ďalej prenesené na nižšie úrovne riadenia a implementácie prostredníctvom interných normatívnych predpisov. Vo vzťahu k verejným inštitúciám bude tiež nevyhnutné hľadať stratégie, ako získať ich čelných predstaviteľov a predstaviteľky na svoju stranu pri presadzovaní politík a programov ochrany ľudských práv a výchovy a vzdelávania k nim (na naplnenie tohto cieľa nie je postačujúce izolované uplatňovanie legislatívnych a iných právnych nástrojov).
4. Skúmať, ako možno zabezpečiť trvalo priaznivé a udržateľné prostredie pre mimovládne organizácie, ktoré sú alebo chcú byť aktívne v oblasti výchovy a vzdelávania k ľudským právam, resp. v oblasti ich širšej ochrany. Mechanizmy ako dostupnosť asignovaných daní v prospech týchto organizácií, priaznivé legislatívne prostredie, mechanizmy finančnej a inštitucionálnej podpory apod. sú kľúčovými nástrojmi pre vytváranie priaznivej a udržateľnej klímy pre aktívnych občanov a občianky so záujmom o veci verejné.

Pre efektívnu tvorbu a implementáciu Celoštátnej stratégie ochrany a podpory ľudských práv, ktorej prioritou bude výchova a vzdelávanie v oblasti ľudských práv, bude bezpochyby potrebné prehodnotenie (a neskôr aj priebežné prehodnocovanie) spôsobu fungovania celoštátnej komisie [[4]](#footnote-4)a jej efektívnosti. Výsledkom tejto reflexie smerom dovnútra by mal byť otvorený, nepredpojatý a konštruktívny proces, ktorý si možno vyžiada aj zmeny v zložení či fungovaní komisie.

1. Guidelines for National Plans of Action for Human Rights Education, A/52/469/Add.1 a Add.1/Corr.1., dostupné na [http://www.unhchr.ch/huridocda/huridoca.nsf/(Symbol)/A.52.469.Add.1%20and%20Corr.1.En?OpenDocument](http://www.unhchr.ch/huridocda/huridoca.nsf/%28Symbol%29/A.52.469.Add.1%20and%20Corr.1.En?OpenDocument). [↑](#footnote-ref-1)
2. Tamtiež, ods. 16. [↑](#footnote-ref-2)
3. Pozri aj odseky 40-46 Smernice, zdroj citovaný v pozn. č.1 [↑](#footnote-ref-3)
4. Celoštátna komisia pre výchovu a vzdelávanie k ľudským právam [↑](#footnote-ref-4)